[pic] | KUMMISSJONI TAL-KOMUNITAJIET EWROPEJ | Brussel 23.1.2008 SEG(2008) 48 DOKUMENT TA’ ĦIDMA TAL-PERSUNAL TAL-KUMMISSJONI Dokument ta' akkumpanjament mal- KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI L-Appoġġ għal Turija minn Kmieni tal-Produzzjoni Sostenibbli ta' l-Enerġija mill-Fjuwils Fossili SOMMARJU EżEKUTTIV TA' L-EVALWAZZJONI TA' L-IMPATT {KUMM(2008) 13 finali}{SEG(2008) 47} DOKUMENT TA’ ĦIDMA TA' L-IMPJEGATI TAL-KUMMISSJONI SOMMARJU EżEKUTTIV TA' L-EVALWAZZJONI TA' L-IMPATT Il-Valutazzjoni ta' l-Impatt li għaliha qed jitressaq dan is-Sommarju Eżekuttiv għandha x'taqsam mal-punt Nru 2007/TREN/024 tal-Programm ta' Ħidma tal-Kummissjoni dwar Komunikazzjoni tal-Kummissjoni dwar l-appoġġ għal turija minn kmieni tal-produzzjoni sostenibbli ta' l-enerġija mill-fjuwils fossili. Il-Valutazzjoni ta' l-Impatt tkompli tibni fuq ħidma li saret qabel , b'mod partikulari fuq il-valutazzjoni ta' l-impatt imħejjija għall-Komunikazzjoni tal-Kummissjoni ta' Jannar 2007 dwar "Il-Produzzjoni Sostenibbli ta' l-Enerġija mill-Fjuwils Fossili"[1] u fuq il-Komunikazzjoni nnifisha, li ċċarat għadd ta' kwistjonijiet ewlenin dwar: - ir-rwol sostanzjali tal-faħam fil-provvista ta' l-enerġija fil-ġejjieni, li madanakollu jiddependi fuq il-kompatibbiltà ta' l-użu tal-faħam fil-ġejjieni ma' l-għanijiet ambjentali; it-teknoloġiji tal-Ġbir u l-Ħżin tal-Karbonju (it-teknoloġiji tas-CCS) ġew ikkonfermati f'dan ir-rigward bħala waħda mis-soluzzjonijiet xierqa (flimkien ma' titjib fl-effiċjenza); - il-ħtieġa għal qafas legali u regolatorju li jippermetti l-użu tat-teknoloġiji tas-CCS fl-UE u internazzjonalment bħala prerekwiżit għal iktar żvilupp tat-teknoloġiji tas-CCS; - il-ħtieġa ta' turija minn kmieni tat-teknoloġiji tas-CCS f'impjanti ta' l-enerġija fuq skala wiesgħa; - il-possibbiltà li madwar is-sena 2020, l-użu tat-teknoloġiji tas-CCS fil-produzzjoni ta’ l-enerġija mill-faħam isir ekonomiku permezz ta' l-effetti konverġenti ta' l-ispejjeż addizzjonali orħos tat-teknoloġiji tas-CCS (milħuqa permezz ta' l-Iżvilupp u r-Riċerka (l-R&D) u tat-turija) u ta' skema ETS b'saħħitha bi prezzijiet li jistgħu jitbassru; - l-opportunitajiet għall-UE li tesporta t-teknoloġiji sostenibbli tal-fjuwils fossili ladarba jkunu ntwerew fil-pajjiżi tagħha stess. B'hekk, kif ukoll b’konsistenza mal-konklużjonijiet ġenerali tal-pakkett dwar l-enerġija maħruġ f'Jannar 2007 u kif ikkonfermat fil-Konklużjonijiet tal-Kunsill maħruġa fir-Rebbiegħa 2007, i l-Valutazzjoni ta' l-Impatt tqis il-ħtieġa għall-użu mifrux tat-teknoloġiji tas-CCS fl-UE mis-sena 2020 'il quddiem bħala ħaġa stabbilita. Barra minn hekk, l-analiżi mħejjija għall-Proposta tal-Kummissjoni għal Direttiva dwar il-Ħżin Ġeoloġiku ta’ dijossidu tal-karbonju [2] kkonfermaw, b'mod partikulari: - il-possibbiltà li jiġi pprovdut minn kmieni qafas leġiżlattiv għat-teknoloġiji tas-CCS li jippermetti l-ħażna ġeoloġika u li jiċċara l-kwistjonijiet dwar l-għażla tas-siti u dwar ir-responsabbiltà għal xi rilaxx; kif ukoll - l-aċċettazzjoni tat-teknoloġiji tas-CCS fi ħdan l-Iskema attwali ta' l-UE ta' l-Iskambju tal-Kwoti ta’ l-Emissjonijiet. Fl-aħħarnett, l-analiżi ta' l-evalwazzjoni ta' l-impatt u ħidma oħra ta' tħejjija għall-proposti għall-ETS ta' wara s-sena 2012 u għall-Pjan SET urew: - ir-rwol tat-teknoloġiji tas-CCS bħala waħda mit-teknoloġiji strateġiċi ta' l-enerġija, li teħtieġ iktar R&D u iktar turija bil-ħsieb li tiddaħħal malajr fis-suq u, b'dan il-ħsieb, tiġġustifika iktar fondi pubbliċi għall-R&D u għat-turija; NB: il-prijoritajiet għall-R&D Ewropew dwar it-teknoloġiji tas-CCS ġew identifikati b'mod ċar[3] abbażi tar-riżultati ta' R&D appoġġat mill-UE u ta' għarfien u esperjenza miġbura fi ħdan l-ETP-ZEP[4]. - ir-rwol ta' l-ETS bħala l-mekkaniżmu ewlieni bbażat fuq is-suq li, wara s-sena 2012, jipprovdi inċentivi biex ma jiġux rilaxxati emissjonijiet u l-konferma tat-teknoloġiji tas-CCS fl-ETS bħala waħda mill-għażliet leġittimi ta' trażżin. B'hekk, il-Valutazzjoni ta' l-Impatt tiffoka fuq il-kwistjoni li jifdal: l-għażliet biex tinkiseb it-turija kkoordinata u f'waqtha tat-teknoloġiji tas-CCS fl-Ewropa, li se teħtieġ b'mod partikulari: - il-bini, sas-sena 2015, ta' l-ewwel sensiela ta' impjanti ta' l-enerġija li jservu ta' turija u li jużaw teknoloġiji ewlenin tas-CCS u t-tħaddim sussegwenti tagħhom sabiex jippermettu l-ilħiq ta' konklużjonijiet prattiċi dwar il-fattibiltà u l-ekonomija tat-teknoloġiji tas-CCS fil-produzzjoni ta' l-enerġija sas-sena 2020; - l-ixprunar ta' l-involviment kontinwu min-naħa ta' l-industrija Ewropea u l-ikkumplimentar ta' l-impenji materjali tagħhom b'appoġġ finanzjarju pubbliku, minħabba li l-impjanti ta' turija tat-teknoloġiji tas-CCS iġarrbu spejjeż addizzjonali ta' investiment u ta' tħaddim meta mqabbla mal-produzzjoni ta’ l-enerġija li ma tużax it-teknoloġiji tas-CCS; - u l-bidu, flimkien ma' l-isforzi ta' turija, ta' tħejjijiet bikrin għall-użu usa' tat-teknoloġiji tas-CCS wara s-sena 2020; dan għandu x'jaqsam b'mod speċifiku mal-kwistjonijiet ta' R&D kontinwu u ma’ proġetti ta’ l-infrastruttura relatati mas-CO2. Il-ħidma tal-Kummissjoni li twettqet s'issa bi tħejjija għall-Valutazzjoni ta' l-Impatt kienet appoġġata minn studju estern ippreparat mill-PwC li qies b'mod speċifiku l-evalwazzjoni tal-miżuri u ta' l-għażliet għall-appoġġ tad-disinn, tal-bini u tat-tħaddim sas-sena 2015 ta' mhux aktar minn 12-il turija fuq skala wiesgħa fil-produzzjoni kummerċjali ta' l-enerġija. Din l-evalwazzjoni hija bbażata fuq dejta li hija parzjalment kunfidenzjali, dwar għadd ta' proġetti mħabbra ta' turija li jistgħu jissodisfaw l-ispeċifikazzjonijiet ta' impjanti ta’ skala kbira ta' turija tat-teknoloġiji tas-CCS. Il-konklużjonijiet ewlenin ta' dan l-istudju jappoġġaw l-għażla li l-koordinazzjoni ta' l-UE tiġi marbuta ma' l-ixprunar ta' impenn qawwi min-naħa ta' l-SM u tal-partijiet interessati l-oħra bħala l-għażla ppreferuta, bis-suġġeriment qawwi li jinħarġu wkoll Linji ta' Gwida min-naħa ta' l-UE għall-armonizzazzjoni ta' l-iskemi nazzjonali ta' finanzjament. Fl-istess ħin, stħarriġ li sar dan l-aħħar mill-Kummissjoni bbażat fuq tagħrif miġbur mill-amministrazzjonijiet Ewropej, min-negozji ta' l-enerġija u mill-partijiet interessati fl-enerġija identifika b'mod preliminari 33 proġett ta' turija fuq skala kbira (b'madwar 20 minnhom ippjanati li jkunu mgħammra bit-teknoloġiji tas-CCS, waqt li l-oħrajn huma ddisinjati bħala lesti għall-qbid għal issa) li huma f'diversi stadji ta' tħejjija. Il-lista ta' dawn il-proġetti hija mehmuża mar-Rapport tal-Valutazzjoni ta' l-Impatt. Il- kwistjoni prinċipali għat-turija tat-teknoloġiji tas-CCS hija l-ispiża attwali tagħhom, li fil-kuntest attwali ma tippermettix l-użu ekonomiku tagħhom fil-produzzjoni ta' l-enerġija. Il-pjanijiet għal impjanti ta' l-enerġija mgħammra bit-teknoloġiji tas-CCS iħabbtu wiċċhom ma' spejjeż ogħla ta' investiment u ta' tħaddim meta mqabbla ma' impjanti oħrajn ta' l-istess kapaċità li m'humiex mgħammra bit-teknoloġiji tas-CCS[5]. L-ETS ta' l-UE hija l-mekkaniżmu bbażat fuq is-suq li, fit-tul, huwa mistenni jipprovdi kumpens sħiħ għal dawn l-ispejjeż addizzjonali. Madanakollu, meta l-prezzijiet tas-CO2 ikunu baxxi u jvarjaw ħafna, bħal ma kien il-każ dan l-aħħar, l-ispejjeż addizzjonali ta' l-impjanti li jużaw it-teknoloġiji tas-CCS ma jiġux ikkumpensati biżżejjed. Fatturi oħrajn f'din il-problema huma l-ħafna konfigurazzjonijiet tat-teknoloġiji tas-CCS li jridu jintwerew, in-nuqqas ta' koordinazzjoni ta' proġetti potenzjali ta' turija tat-teknoloġiji tas-CCS u n-nuqqas ta' interazzjoni ma' sforzi simili 'l barra mill-Ewropa, u l-appoġġ limitat min-naħa tal-pubbiku minħabba li, b'mod ġenerali, hemm livell baxx ta' għarfien dwar il-benefiċċji tat-teknoloġiji tas-CCS. L-għan ewlieni ta' din il-politika huwa li jixpruna l-bini ta' għadd kbir biżżejjed ta' proġetti ta' turija tat-teknoloġiji tas-CCS fuq skala kbira sas-sena 2015. L-ETP-ZEP tistima li se jkun hemm bżonn 10 jew 12-il impjant ta' l-enerġija ta' turija sabiex ikopru d-diversi modi kif jistgħu jiġu kkombinati t-teknoloġiji tal-qbid tas-CO2, is-siti għall-ħażna u l-postijiet ġeografiċi. Il-bini sas-sena 2015 ta' għadd kbir biżżejjed ta' dawn l-impjanti u t-tħaddim tagħhom għal perjodu ta' ħames snin huwa prerekwiżit sabiex sas-sena 2020 ikunu murija bis-sħiħ il-proċessi tat-teknoloġiji tas-CCS mil-lat tekniku u b'tagħrif dwar l-ispejjeż reali u tagħrif ekonomiku ieħor. Għan ieħor huwa li l-esperjenza prattika miksuba mill-proġetti ta' turija u mill-kisbiet tal-R&D li jsir fl-istess ħin b'mod kontinwu tgħin sabiex jitnaqqsu l-ispejjeż tat-teknoloġiji tas-CCS. Għadd ta' sorsi jbassru bilanċ bejn l-ispejjeż tat-teknoloġiji tas-CCS u l-prezz tas-CO2 fil-ġejjieni f'medda ta' bejn il-€25 u t-€30 għal kull tunnellata ta' CO2 u jindikaw li dan jista’ jintlaħaq madwar is-sena 2020. Minħabba ż-żmien twil meħtieġ għat-tħejjija, d-disinn, il-ksib ta’ l-awtorizzazzjoni u l-bini ta' proġetti ta' turija tat-teknoloġiji tas-CCS fuq skala kbira, hemm bżonn li naġixxu immedjatament . Il-politiki li jappoġġaw il-proġetti ta' turija tat-teknoloġiji tas-CCS fuq skala kbira jeħtieġ li jipprovdu tliet benefiċċji ewlenin: - il-koordinazzjoni tal-proġetti ta' turija sabiex ikun hemm programm koerenti ta' turija tat-teknoloġiji tas-CCS fl-Ewropa, b’analiżi ta’ għadd ta' modi kif jistgħu jiġu kkombinati t-teknoloġiji tal-qbid tas-CO2, is-siti għall-ħażna u l-postijiet ġeografiċi; - it-titjib ta' l- għarfien pubbliku dwar it-teknoloġiji tas-CCS u li titħaffef l-interazzjoni ta' l-Ewropa ma' inizjattivi marbuta mat-teknoloġiji tas-CCS 'il barra mill-Ewropa , kemm dawk f'ekonomiji żviluppati oħrajn li qed jimmiraw li jdaħħlu t-teknoloġiji tas-CCS fis-suq fil-futur qarib kif ukoll dawk f'ekonomiji li għadhom qed jiżviluppaw u li jużaw il-fjuwils fossili fil-produzzjoni ta' l-enerġija; - li jagħtu jew iħaffu l-aċċess għall-appoġġ finanzjarju pubbliku sabiex jikkumplimenta l-impenji u l-inizjattiva min-naħa ta' l-industrija. Fl-evalwazzjoni ta' l-impatt huma kkunsidrati tliet għażliet ta' politika : - L-Għażla ta' Politika Nru 0 li ma taħseb għall- ebda bidla fil-politika . It-turija tkun tiddependi biss fuq l-inizjattiva ta' l-industrija, għalkemm f’xi Stati Membri u fin-Norveġja jista' jkun hemm xi appoġġ finanzjajru pubbliku għall-proġetti ta' turija tat-teknoloġiji tas-CCS. - L-Għażla ta' Politika Nru 1 li taħseb għat-twaqqif ta' mekkaniżmu li jikkombina l-koordinazzjoni min-naħa ta' l-UE ma' l-ixprunar ta' impenn qawwi min-naħa ta' l-SM u tal-partijiet interessati l-oħra . Dan il-mekkaniżmu jkollu x-xogħol li jikkoordina l-proġetti, filwaqt li l-Istati Membri li jiddependu fuq il-faħam u l-fjuwils fossili l-oħrajn għall-produzzjoni ta' l-elettriku tagħhom ikunu mistennija jipprovdu parti kbira mill-appoġġ finanzjarju pubbliku. Sabiex tixpruna l-appoġġ finanzjarju mill-Istati Membri, il-Kummissjoni tista' tħabbar li tħares b'mod favorevoli lejn l-użu ta' għajnuna mill-istat għall-proġetti ta' turija tat-teknoloġiji tas-CCS (mingħajr preġudizzju għall-obbligu ta' notifika min-naħa ta' l-Istati Membri u għall-iskrutinju sussegwenti każ b’każ). - L-Għażla ta' Politika Nru 2 li taħseb għat-twaqqif ta' Impriża Konġunta (IK) bħala skema Komunitarja kemm għall-koordinazzjoni tal-proġetti kif ukoll biex tipprovdi appoġġ finanzjarju pubbliku. Għal dan il-għan, il-Kummissjoni tista' tipproponi li żżid b'mod sostanzjali l-baġit ta' l-UE disponibbli għall-Faħam Nadif u t-teknoloġiji tas-CCS taħt l-FP7, sabiex tikkofinanzja proġetti ta' turija tat-teknoloġiji tas-CCS fuq skala kbira, jew biex tistabbilixxi linja speċifika tal-baġit. Meta titwaqqaf, l-IK se tgħaddi l-fondi ta' l-UE lill-proġetti ta' turija. Twettqet analiżi dettaljata ta' l-impatt ta' kull għażla ta' politika, li fiha ġew analizzati, b'mod sistematiku, l-effetti fuq kull wieħed minn dawn il-parametri (ara r-Rapport ta' l-Evalwazzjoni ta' l-Impatt): - għadd ta' impjanti ta' l-enerġija ta' turija tat-teknoloġiji tas-CCS fuq skala kbira sas-sena 2015; - It-titjib tal-vijabbiltà ekonomika tat-teknoloġiji tas-CCS u tad-diversità teknoloġika; - id-diversifikazzjoni tat-taħlita ta’ sorsi ta' l-enerġija użati u l-ispiża ta' l-elettriku; - l-ambjent globali u t-tniġġis ta' l-arja; - il-lat ekonomiku u soċjali, il-kooperazzjoni internazzjonali u l-R&D. F'dak li għandu x'jaqsam mal- potenzjal ta’ teknoloġiji għall-ġbir tas-CO 2 , l-immudellar tax-xenajru msejjaħ "Mira ta' tnaqqis ta' 20% tal-GHG (gassijiet b’effett tas-serra), 20% ta' enerġiji li jiġġeddu, irkantar sħiħ tal-kwoti u teknoloġiji tas-CCS skond l-ETS", li sar bi tħejjija għad-Direttiva dwar il-Ħżin Ġeoloġiku tas-CO2, stima li, jekk sas-sena 2020 it-teknoloġiji tas-CCS ikunu kummerċjalment vijabbli, 21 GW tal-kapaċità installata ta' l-impjanti li jitħaddmu bil-faħam fis-sena 2030 se tkun mgħammra bit-teknoloġiji tas-CCS; l-ammont ta' CO2 miġbur fis-27 pajjiż ta' l-UE fis-sena 2020 jista' jkun ta' madwar 7 tM u ta' madwar 160 tM fis-sena 2030, li jkun jirrappreżenta madwar 13% ta' l-emissjonijiet mill-produzzjoni ta' l-enerġija u tal-fwar. Dan l-immudellar wera wkoll il-benefiċċji potenzjali ta' inqas tniġġis ta' l-arja. Ir- riżultati tal-Valutazzjoni ta' l-Impatt huma dawn li ġejjin: L-Għażla ta' Politika Nru 0 (l-ebda bidla fil-politika) se tirriżulta f'għadd limitat biss ta' proġetti ta' turija tat-teknoloġiji tas-CCS fuq skala kbira sas-sena 2015, u b'hekk jispiċċaw jitħallew barra mill-ħidma ta' turija għadd ta' teknoloġiji tas-CCS u ħafna Stati Membri u operaturi li jkunu potenzjalment interessati fihom. Sas-sena 2020, xi teknoloġiji tas-CCS magħżula jistgħu jsiru ekonomikament vijabbli f'kuntesti speċifiċi, eż. f'postijiet favorevoli jew f'pajjiżi b'politiki speċjali li jmexxuhom 'il quddiem (bħal fil-każ tan-Norveġja u jista' jkun ukoll fir-Renju Unit jew l-Olanda) imma jista' jkun li sas-sena 2020 ma jkunux murija biżżejjed sabiex ikunu jistgħu jibdew jintużaw madwar l-Ewropa kollha. Taħt l-għażla ta' politika Nru 0, il-potenzjal għall-qbid tas-CO2 spjegat hawn fuq jibqa' fil-biċċa l-kbira tiegħu mhux realizzat. Alternattivament, jekk il-pressjoni biex tittieħed azzjoni dwar it-tibdil fil-klima u l-kundizzjonijiet tas-suq tal-fjuwils jiddettaw li tkompli d-dipendenza fuq il-faħam u fuq it-tnaqqis radikali ta' l-ammont ta' emissjonijiet ta' dijossidu karboniku marbutin ma' l-użu tiegħu, l-UE tista' ssib ruħha fil-qagħda ta' importatur ta' teknoloġiji tas-CCS żviluppati f'kontinenti oħrajn (fl-Istati Uniti, fil-Ġappun, jew anke fiċ-Ċina). Alternattiva oħra hija l-bidla radikali mill-użu tal-faħam għall-użu ta' fjuwils oħrajn, li probabbli twassal għal tnaqqis fid-diversità tat-taħlita ta' sorsi ta’ l-enerġija ta' l-UE u l-implikazzjonijiet ta' dan għas-sigurtà tal-provvista. F'kundizzjonijiet inqas estremi, l-għażla Nru 0 twassal biss għal dewmien fid-dħul tat-teknoloġiji tas-CCS, u tikkomprometti l-għanijiet ambizzjużi attwali ta’ azzjoni kontra t-tibdil fil-klima. Per eżempju, dewmien ta' seba' snin fid-dħul tat-teknoloġiji tas-CCS fid-dinja huwa stmat li jfisser ir-rilaxx, fil-ħamsin sena li ġejjin, ta' madwar 100 tG ta' emissjonijiet tas-CO2 li jistgħu jiġu evitati, li jwassal għal żieda fil-konċentrazjoni tas-CO2 fl-atmosfera ta' 10 partijiet għal kull miljun. Meta wieħed iqis id-diffikultà biex iż-żidiet totali jinżammu f'limitu ta' inqas minn 100 ppm 'il fuq mil-livell attwali, dan huwa sinifikanti[6]. L-Għażla ta' Politika Nru 1 (li tistabbilixxi mekkaniżmu li jikkombina l-koordinazzjoni min-naħa ta' l-UE u l-impenn qawwi min-naħa ta' l-SM u tal-partijiet interessati l-oħra) tista' twassal għal koordinazzjoni effettiva tal-proġetti ta' turija u tista' toħloq kuntest favorevoli għall-forniment ta' appoġġ finanzjarju pubbliku. Il-Kummissjoni tista' timplimenta parti mill-mekkaniżmu malajr billi tuża l-istrumenti legali ta’ l-UE li diġà jeżistu flimkien mal-pakketti finanzjajri miftehma ta' l-UE. B'mod partikulari, matul is-sena 2008, il-Kummissjoni tista' twaqqaf struttura ta' netwerks ta' appoġġ għall-proġetti ta' turija li jikkwalifikaw[7]. Proġetti individwali tat-teknoloġiji tas-CCS (kemm jekk ikunu qed jieħdu sehem fin-netwerk kif ukoll jekk m'humiex), għar-riżorsi, se jkollhom jiddependu l-iktar fuq l-Istati Membri u l-finanzi tal-kumpaniji. Peress li l-appoġġ mill-Istati Membri jista' jinvolvi l-użu tal-fondi pubbliċi, kwistjonijiet relatati ma’ għajnuna mill-istat se jkollhom jiġu ċċarati mill-Kummissjoni minn kmieni. Huwa meqjus li sas-sena 2015 jistgħu jitwettqu madwar tnax-il proġett ta' turija tat-teknoloġiji tas-CCS fuq skala kbira b'impenn qawwi min-naħa ta' l-industrija u ta' l-Istati Membri. Jekk wieħed jassumi li dawn il-proġetti jkopru medda wiesgħa ta' għażliet teknoloġiċi, ġeografiċi u organizzattivi, sas-sena 2020 it-teknoloġiji tas-CCS jistgħu jintwerew bħala fattibbli mil-lat ekonomiku u jkunu jistgħu jintużaw ukoll fuq skala kbira fl-Ewropa u f’pajjiżi terzi. B'hekk, jistgħu jinkisbu l-benefiċċji marbutin ma' l-użu tat-teknoloġiji tas-CCS u mmudellati taħt il-"Mira ta' tnaqqis ta' 20% tal-GHG, 20% ta' enerġiji li jiġġeddu, irkantar sħiħ tal-kwoti u teknoloġiji tas-CCS skond l-ETS" (ara hawn fuq). Barra minn hekk, l-Ewropa ssir fornitur ta' dawn it-tipi ta' teknoloġiji fis-swieq dinjin, ħaġa li toħloq opportunitajiet kummerċjali għan-negozji Ewropej. L-Għażla ta' Politika Nru 2 (li tistabbilixxi Impriża Konġunta - IK) tista' tidher bħala l-għażla bl-iktar kunflitt evidenti bejn il-benefiċċji u l-iżvantaġġi. L-IK tista' twettaq ħafna mix-xogħol ta' koordinazzjoni tal-proġetti u ta' ġbir ta' appoġġ finanzjarju. Din tipprovdi l-istrument l-iktar b'saħħtu biex tikkoordina l-proġetti b'mod effettiv u biex tiżgura li l-medda sħiħa ta' għażliet jiġu analizzati madwar l-Ewropa kollha. Madanakollu, dan it-tip ta' mekkaniżmu jkun jeħtieġ finanzjament sostanzjali min-naħa ta' l-UE li mhuwiex disponibbli taħt l-arranġamenti finanzjarji attwali ta' l-UE. L-ETS-ZEP tistima li "Programm Prinċipali" ta' dan it-tip ikun jeħtieġ kapitalizzazzjoni ta' bejn 9 u 16-il biljun EUR. Dan jikkorrispondi għal kontribut ta' 5 biljun EUR jew iktar mill-fondi pubbliċi ta' l-UE. Ammont limitat biss ta' fondi mill-UE jista' jkun disponibbli għall-IK mill-baġit tal-FP7 maħsub bħalissa għall-Faħam Nadif u t-teknoloġiji tas-CCS (f'medda ta' bejn 100 u 200 miljun EUR), imma ammont bħal dan ma jistax jiffinanzja programm komprensiv ta' turija. L-ilħiq ta' ftehim biex jiġu pprovduti finanzi sostanzjali mill-UE għat-turija tat-teknoloġiji tas-CCS jista' jieħu fit-tul, u b'hekk iwassal għal dewmien ta' għadd ta' snin. Minħabba f'hekk, sas-sena 2015 ikun inbena għadd żgħir biss ta' impjanti ta' turija tat-teknoloġiji tas-CCS u sas-sena 2020 it-teknoloġiji tas-CCS ma jkunux intwerew għal kollox fl-Ewropa. L-effetti negattivi huma simili għal dawk li jkollha l-Għażla Nru 0, almenu għall-perjodu ta' żmien qasir jew medju. Fit-tul, jekk titwaqqaf l-Impriża Konġunta, jistgħu jinkisbu ħafna mill-benefiċċji ta' Għażla Nru 1. [1] KUMM(2006) 843. [2] Ir-referenza għall-Abbozz tad-Direttiva u għall-Valutazzjoni ta' l-Impatt tagħha. [3] Il-punti importanti huma: it-titjib ta' l-effiċjenza ta' l-impjanti ta' l-enerġija; it-tnaqqis tal-penali ta' effiċjenza marbut mal-ġbir tas-CO2 u t-tnaqqis ta' l-ispejjeż kapitali (sabiex l-ispiża tal-ġbir tkun tista' titnaqqas iktar għal kull tunnellata ta' CO2 li jkun evitat); l-iżvilupp ta' proċessi innovattivi tal-ġbir; l-iżvilupp ta' materjali ġodda, inklużi membrani; l-integrazzjoni aħjar ta' l-elementi ta' l-impjanti ma' żieda fl-istess waqt fid-disponibbiltà ta' l-impjanti; l-evalwazzjoni tal-kapaċità Ewropea ta' ħżin tas-CO2; is-sigurtà tal-ħżin u l-monitoraġġ tal-postijiet ta' ħażna minħabba xi rilaxx; u l-iżgurar fit-tul tal-permanenza tal-ħżin. [4] Il-ħidma ta' l-R&D li saret fi proġetti appoġġati mill-UE (permezz tal-FP5, l-FP6, il-Carnot, u l-Fond ta' Riċerka tal-KEFA) u permezz ta' inizjattivi nazzjonali u industrijali wasslet lit-teknoloġiji tas-CCS sal-punt fejn attwalment qed jiġu applikati f'għadd ta' proċessi industrijali. Madanakollu dawn se jkollhom jiġu adattati għall-użu fil-produzzjoni ta' l-enerġija fuq skala kbira. Fl-Aġenda Strateġika tagħha ta' Riċerka, il-Pjattaforma Ewropea tat-Teknoloġija għall-Impjanti ta' l-Enerġija mill-Fjuwils Fossili li ma jirrilaxxaw l-Ebda Emissjoni (l-ETP-ZEP) tistima li dan se jeħtieġ biljun Ewro għall-R&D minn issa sas-sena 2020. [5] Analiżi komprensiva ħafna magħmula mill-kumpanija ta' investiment "Climate Change Capital Ltd." (CCC) fis-sajf tas-sena 2007 stimat il-medda ta' l-ispejjeż, billi użat għadd ta' sorsi differenti. Is-CCC ikkonkludiet li, biex ikopru ż-żidiet fl-ispejjeż marbuta mat-teknoloġiji tas-CCS, il-proġetti ta' turija jeħtiġilhom jirċievu bejn €1076 u €1705 il-kW f'għotjiet kapitali bil-quddiem jew inkella appoġġ kontinwu ta' bejn €25 u €67 għal kull tunnellata ta' CO2 maħżun. Impjant ta' l-enerġija ta' 400 MW mgħammar bit-teknoloġiji tas-CCS huwa meqjus li jaħżen madwar 2.5 tM ta' CO2 fis-sena. Għal iktar dettalji ara l-Valutazzjoni ta' l-Impatt sħiħa. [6] Sors: 2008 Shell Scenarios to 2050. [7] Abbażi ta' konsultazzjonijiet li saru s'issa, il-Kummissjoni hija tal-fehma preliminari li għandhom jintużaw il-kriterji li ġejjin biex jingħażlu l-proġetti li se jieħdu sehem fin-Netwerk: (a) kapaċità ta' mill-inqas 300 MWe, b'użu sinifikanti tal-fjuwils fossili (iżda li jippermettu, eż., wkoll it-tħaddim permezz tal-bijomassa); fil-każ ta' stallazzjonijiet għal diversi għanijiet, l-element ta' produzzjoni ta' l-enerġija għandu jirrappreżenta parti mill-kapaċità totali li tikkorrispondi għal mill-inqas 250 MW; (b) l-inklużjoni fil-kunċett tal-proġett ta' soluzzjonijiet tekniċi għal dawk il-partijiet kollha tal-kunċett ta' l-użu sostenibbli tal-fjuwils fossili fil-produzzjoni ta' l-enerġija, jiġifieri l-produzzjoni effiċjenti ta' l-enerġija (fil-livelli tal-BAT), il-ġbir tas-CO2, it-trasport tiegħu u l-injezzjoni tiegħu taħt l-art għal ħażna b'mod sikur fit-tul); (ċ) dispożizzjonijiet għal rata ta' ġbir u ħżin ta' mill-inqas 85% tal-kontenut tal-karbonju tal-fjuwils fossili użati; (d) twettiq qabel tmiem is-sena 2015; (e) turija ta' impenn ċar lejn il-proġett li se jitwettaq (ez. l-preżentazzjoni ta' studju dwar l-inġinerija għall-proġett); (f) ir-rieda li jinqasam tagħrif dwar il-proġett, dejjem suġġett għall-ħarsien tad-drittijiet ta' proprjetà intellettwali (DPI).